b'\n_START_ARTICLE_\nMetodism\n_START_PARAGRAPH_\nMetodism on protestantlik kristlik liikumine, mis tekkis 18. sajandil \xc3\xa4ratusliikumisena anglikaani kirikus ning levis innuka misjonit\xc3\xb6\xc3\xb6 tulemusena \xc3\xbcle kogu Briti impeeriumi, Ameerika \xc3\x9chendriikide ja mujale. Esialgu leidis metodism pooldajaid eriti t\xc3\xb6\xc3\xb6liste, talumeeste ja orjade hulgas. Selle liikumise juht oli anglikaani kiriku preester John Wesley, kes j\xc3\xa4i oma elu l\xc3\xb5puni Inglismaa Kiriku preestriks ega soovinud ka luua uut denominatsiooni. Selle asemel oli John Wesley juhitud \xc3\xa4ratusliikumise eesm\xc3\xa4rk vaid reformida angikaani kirikut. Johni k\xc3\xb5rval seisis selles t\xc3\xb6\xc3\xb6s tema vend Charles, kes samuti oli Inglise Kiriku preester ja kes viljaka kirikumuusikuna on kirjutanud palju anglikaani h\xc3\xbcmne ning enamiku metodistide kirikulauludest. P\xc3\xa4rast John Wesley surma osutus l\xc3\xb5he metodistide ja \xc3\xbclej\xc3\xa4\xc3\xa4nud anglikaani kiriku vahel nii suureks, et mindi Inglismaa kirikust t\xc3\xa4ielikult lahku. Mitmete sisemiste lahknemiste tulemusena tekkis \xc3\xbcsna varsti mitmeid metodistlikke kirikuid._NEWLINE_T\xc3\xa4nap\xc3\xa4eval koondab metodiste Metodisti Maailman\xc3\xb5ukogu, mis koosneb 77 metodistlikust denominatsioonist. \xc3\x9chtekokku rohkem kui 80 miljonit inimest koondava Metodisti Maailman\xc3\xb5ukogu suurim denominatsioon on Maailma Kirikute N\xc3\xb5ukogusse kuuluv ligikaudu 12 miljoni liikmega \xc3\x9chinenud Metodisti Kirik. Eesti metodiste koondab \xc3\x9chinenud Metodisti Kiriku iseseisva liikmeskirikuna Eesti Metodisti Kirik. Eesti 2011. aasta rahvaloenduse andmetel nimetas Eestis end metodistiks 1098 inimest.\n_START_SECTION_\n\xc3\x95petus\n_START_PARAGRAPH_\nMetodismi \xc3\xb5petuses on peamised protestantliku kiriku seisukohad Piibli inspiratsioonist ning autoriteedist usu ja elu jaoks, samuti \xc3\xb5petus kolmainsusest, Jeesuse jumalikkusest ning armu vajalikkusest, et p\xc3\xa4\xc3\xa4sta inimest patu tagaj\xc3\xa4rgedest. Sakramendid on ristimine ja armulaud. Wesley \xc3\xb5petuse kohaselt peavad kristlased p\xc3\xbc\xc3\xbcdma Jumala Vaimu kaasabil elu p\xc3\xbchaduse poole, mida ta nimetas "t\xc3\xa4iuslikuks armastuseks". Ta algatas r\xc3\xbchmade koosolekud, millel julgustatakse kaaskristlaste isiklikku kasvamist usus._NEWLINE_Enamik metodiste tunnistab arminiaanlikku vaba tahte kontseptsiooni jumala armu l\xc3\xa4bi, vastandina absoluutse ettem\xc3\xa4\xc3\xa4ratuse teoloogilisele fatalismile. Ajalooliselt eristab see metodismi reformikirikutes valdavast kalvinistlikust traditsioonist. Radikaalsema reformi aladel nagu Wales on aga s\xc3\xa4ilinud ka kalvinistlikud metodistid, keda kutsutakse Walesi Presb\xc3\xbcterlikuks Kirikuks (Presbyterian Church of Wales)._NEWLINE_Metodisti vaimulikuks \xc3\xb5ppijad uurivad John Wesley t\xc3\xb5lgendust kiriku tavadest ja \xc3\xb5petustest. \xc3\x9cks metodistliku doktriini populaarseid v\xc3\xa4ljendusi on Charles Wesley h\xc3\xbcmnides. Kuna entusiastlik \xc3\xbchislaul oli osa varasest evangeelsest liikumisest, juurdus ja levis selles Wesley teoloogia._NEWLINE_Metodism kinnitab usku traditsioonilisse kristlikku kolmainsusse - Isasse, Poega ja P\xc3\xbchasse Vaimu -, samuti ortodokssesse arusaama Jeesuse \xc3\xbcheaegsest inimlikkusest ja jumalikkusest. Enamik metodiste tunnistab ka apostlikku ja Nikaia usutunnistust. \xc3\x96eldavasti v\xc3\xb5tavad metodistlikud konfessioonid omaks piibli tunnistuse jumala tegevusest loomisel ja sekkumisest ajaloo kulgu, ning ootavad jumalariigi tulekut.'